पाकिस्तान की हार के गम में छात्र ने जहर खाया  
रावलपिंडी में पाक की हार के बाद एक छात्र ने अवसाद के कारण जहर की गोलियां खा लीं, जबकि फैसलाबाद में एक शख्स की हार्ट अटैक से मौत हो गई।
भारत और पाकिस्तान के बीच खेले गए क्रिकेट विश्व कप मैच को लेकर जश्न मनाने के लिए हवा में फायरिंग की घटनाओं में शहर भर में करीब 30 लोग घायल हो गए, जिसमें कई बच्चे भी शामिल हैं।  पुलिस के मुताबिक कई इलाकों में जश्न मनाने के लिए की गई हवाई फायरिंग की वजह से कई लोग गोली लगने से घायल हो गए। पुलिस अधिकारी खान बहादुर ने कहा, लोग भारत का विकेट गिरने या पाकिस्तान की पारी के दौरान चौका-छक्का लगने पर हवा में गोलियां चला रहे थे, लेकिन ये गोलियां उनके आसपास मौजूद लोगों को जा लगीं, जिसमें बच्चे भी शामिल थे। उन्हें इलाज के लिए अस्पताल में भर्ती कराया गया है।  सेमीफाइनल में भारत के हाथों पाकिस्तान टीम की हार के बाद हालांकि फायरिंग का शोर शांत हो गया। इसके अलावा रावलपिंडी में पाकिस्तानी की हार के बाद एक छात्र ने अवसाद के कारण जहर की गोलियां खा लीं, जबकि फैसलाबाद में 65 वर्षीय व्यक्ति की मैच के दौरान दिल का दौरा पड़ने से मौत हो गई।